钦定古今图书集成/理学汇编/文学典/第129卷 > 《寄彭州高三十五使君适虢州岑二十七长史参三十韵》前人
## 钦定古今图书集成/理学汇编/文学典/第129卷 > 《寄彭州高三十五使君适虢州岑二十七长史参三十韵》前人

“故人何寂寞，今我独凄凉。老去才难尽，秋来兴甚长。
物情尤可见，词客未能忘。海内知名士，云端各异方。
高岑殊缓步，沈鲍得同行。意惬关飞动，篇终接混茫。
举天悲富骆，近代惜卢王。似尔官仍贵，前贤事可伤。
诸侯非弃掷，半刺已翱翔。诗好几时见，书成无使将。
男儿行处是，客子斗身强。羁旅推贤圣，沈绵抵咎殃。
三年犹疟疾，一鬼不销亡。隔日搜脂髓，增寒抱雪霜。
徒然潜隙地，有䩄屡鲜妆。何太龙钟极，于今出处妨。
无钱居帝里，尽室在边疆。刘表虽遗恨，庞公至死藏。”
心微傍鱼鸟，肉瘦怯豺狼。陇草萧萧白，洮云片片黄。
彭门剑阁外，虢略鼎湖旁。荆玉簪头冷，巴笺染翰光。
乌麻蒸续晒，丹橘露应尝。岂异神仙宅，俱兼山水乡。
竹斋烧药灶，花屿读书床。更得清新否，遥知对属忙。
旧官宁改汉，淳俗本归唐。济世宜公等，安贫亦士常。
蚩尤终戮辱，胡羯漫猖狂。会待妖氛静，论文暂裹粮。